DA Den Europæiske Unions Tidende CE 84/47

(2004/C 84 E/0052)

SKRIFTLIG FORESPØRGSEL E-3050/03

af Koenraad Dillen (NI) til Rådet

(17. oktober 2003)

Om: Den Europæiske Menneskerettighedsdomstols dom over Tyrkiet

Den 31. juli 2003 afsagde Den Europæiske Menneskerettighedsdomstol i Strasbourg for anden gang dom over Tyrkiet for krænkelse af menneskerettighederne på Cypern. Dommen for krænkelse af bopælsretten var resultatet af en klage indgivet af to græsk-cyprioter, Eugenia Michaelidou og Michael Tymvios, som siden Tyrkiets ulovlige besættelse af det nordlige Cypern ikke har kunnet vende tilbage til deres bopæl. Ifølge Menneskerettighedsdomstolen er der her tale om en eklatant krænkelse af artikel 1 i protokol nr. 1 til den europæiske konvention til beskyttelse af menneskerettigheder.

Tyrkiet fik tilladelse til at deltage som observatør og ansøgerland i regeringskonferencen, som finder sted i Rom på indeværende tidspunkt.

Finder Rådet det korrekt, at et ansøgerland, som åbent og gentagne gange krænker principperne i den europæiske konvention til beskyttelse af menneskerettigheder får adgang til regeringskonferencen som observatør? Mister regeringskonferencen, som vel at mærke drøfter medtagelsen af borgernes grundlæggende rettigheder i den europæiske forfatning, ikke en del af sin demokratiske legitimitet, når en stat, som krænker menneskerettighederne, optræder som observatør?

Hvorledes vil Rådet kontrollere, at Tyrkiet under tiltrædelsesforhandlingerne i de kommende år ikke kun indtager en uforpligtende holdning til respekten for menneskerettighederne men rent faktisk indarbejder dem som retningslinje i deres politik?

Vil Rådet lægge pres på Tyrkiet for at medvirke til, at regeringen i Ankara som følge af Den Europæiske Menneskerettighedsdomstols konkrete dom sørger for, at disse domme følges op?

Vil Rådet med andre ord lægge pres på Tyrkiet, således at Eugenia Michaelidou og Michael Tymvos igen kan gøre deres rettigheder gældende?

Svar

(8. marts 2004)

1. Som det ærede medlem påpeger, og som det også bemærkes i Kommissionens periodiske rapport fra 2003 om Tyrkiets fremskridt mod tiltrædelse, er der stadig problemer med hensyn til Tyrkiets gennemførelse af afgørelser truffet af Den Europæiske Menneskerettighedsdomstol. Ifølge den periodiske rapport for 2003 har Den Europæiske Menneskerettighedsdomstol siden oktober 2002 truffet 92 afgørelser vedrørende Tyrkiet, og i 43 sager fandt Domstolen, at Tyrkiet havde overtrådt den europæiske menneskerettighedskonvention (EMK),

2. Rådet forventer, at alle lande, der ønsker at blive medlem af EU, overholder international ret og deres traktatforpligtelser, navnlig på menneskerettighedsområdet. Dette fremgår også af den relevante prioritet i Tyrkiets reviderede tiltrædelsespartnerskab, hvor det kræves af Tyrkiet, at det efterlever den europæiske konvention til beskyttelse af menneskerettigheder og grundlæggende frihedsrettigheder, herunder Den Europæiske Menneskerettighedsdomstols afgørelser. Rådet fremhæver dette punkt over for Tyrkiet ved enhver passende lejlighed, især i forbindelse med den politiske dialog.

3. Der planlægges ikke på dette tidspunkt nogen særlig aktion med hensyn til de afgørelser, det ærede medlem henviser til. Der mindes om, at Det Europæiske Råd i København konkluderede, at der vil blive indledt tiltrædelsesforhandlinger med Tyrkiet, hvis Det Europæiske Råd i december 2004 beslutter, at Tyrkiet opfylder de politiske Københavnskriterier, hvilket især forudsætter, at demokrati, retsstaten og menneskerettighederne er sikret i landet.